Boreal Norge

Boreal Norge AS (tidligere Veolia Transport Norge, Connex Norge og CGEA Transport Norge) er et norsk transportkonsern med hovedkontor i Stavanger som er eid av Vauban Infrastructure Partners, en infrastrukturforvalter med hovedkontor i Frankrike. Mellom 1999 og 2011 utgjorde konsernet den norske delen av franskeide Veolia Transport.

Konsernet har virksomhet innen buss, båt og bane i store deler av Norge. Det meste av trafikken utføres på anbud fra de ulike fylkeskommunene eller Samferdselsdepartementet. I tillegg har konsernet avdelinger for Hertz bilutleie i nord, og distribusjon av drivstoff under navnet Minol.

Konsernet hadde i 2015 ca.  ansatte og driftet 970 busser, 37 ferjer og hurtigbåter og 6 trikker.

Konsern 
Mens konsernledelsen har sitt hovedkontor i Stavanger, er konsernets virksomheter fordelt mellom fire datterselskaper innen hvert sitt forretningsområde.
 Boreal Bane, Trondheim – driver trikken i Trondheim (Gråkallbanen)
 Boreal Buss, Trondheim – driver ikke-kommersiell busstrafikk i Agder (AKT), Møre og Romsdal (Fram), Nordland, Rogaland (Kolumbus), Troms og Finnmark (Snelandia og Troms fylkestrafikk) og Trøndelag (AtB)
 Boreal Sjø, Hammerfest – driver ferger og hurtigbåter
 Boreal Travel, Stavanger – driver kommersiell busstrafikk, inkludert ekspressbussrutene Kystbussen og Trysilekspressen for NOR-WAY Bussekspress, samt turbussavdelinger over hele landet
 Thorleifs Bussreiser (Tbuss AS), Trondheim – lokalt turbusselskap, tidligere familieeid

Historie 
Konsernets historie skriver seg blant annet tilbake til etableringen av Det Helgelandske Dampskibsselskab i Sandnessjøen i 1867, Finmarkens Amtsrederi i 1916 og Sokndal Bilruter i 1917.

Konsernet ble etablert som et datterselskap av daværende CGEA Transport 15. juni 1999 under navnet CGEA Transport Norge AS og tok samme måneden over selskapene Sokndal Bilruter, SOT Trafikk og Østerhus Bilruter. I 2000 ble godstrafikkvirksomheten i Østerhus Bilruter skilt ut som Østerhus Transport og solgt til de ansatte, mens bussvirksomheten fortsatte som Østerhus Buss. Konsernet byttet i 2000 navn til Connex Norge AS, i tråd med det franske morkonsernet.

1. april 2003 kjøpte konsernet opp Finnmark Fylkesrederi og Ruteselskap fra Finnmark fylkeskommune. I 2005 kjøpte det opp AS Gråkallbanen, selskapet som kjørte Gråkallbanen i Trondheim, og Helgelandske, som kjørte buss og ferje på Helgeland. 1. mars 2006 endret konsernet navn til Veolia Transport Norge AS, igjen som en følge av morkonsernets navneendring. I oktober 2006 kjøpte det også opp buss- og fergeaktivitetene i Nordtrafikk-konsernet, det vil si hhv. datterselskapene Nordtrafikk Buss og Nordtrafikk Maritim.

I begynnelsen av mars 2011 ble morkonsernet Veolia Transport slått sammen med et annet fransk transportkonsern, Transdev, og ble til Veolia Transdev. Det nye konsernet ønsket å trekke seg ut av en del mindre markeder, og 30. mars ble det annonsert at den norske delen av konsernet ville bli overtatt av den norske ledelsen i en såkalt management buyout. 6. mai 2011 ble salget sluttført og det norske konsernet endret navn til Boreal Transport Norge AS.

Boreal Travel AS ble i juni 2014 konsernets selskap for kommersiell busstrafikk, da det tidligere samarbeidsselskapet Sør-Vest Reiser ble overtatt helt av Boreal. Sør-Vest Reiser var en felles bussreiseaktør der Boreal og flere andre busselskaper på Sør-Vestlandet hadde eierskap. Ved nyttår 2015 overtok selskapet ekspressbussruta Kystbussen (som kjøres i samarbeid med Tide Buss) og det meste av turbussaktiviteten i Boreal Transport Sør, og samtidig turbussaktiviteten fra Birkeland Busser og Sør-Vestekspressen fra Setesdal Bilruter. 1. juli 2015 ble også Trysilekspressen og øvrig gjenværende virksomhet i Trysil overtatt, etter at Boreal hadde mistet rutekjøringen der i anbud. Innen høsten 2016 ble resterende kommersiell aktivitet i konsernet overtatt. Sør-Vestekspressen ble nedlagt ved nyttår 2019.

I juli 2014 kjøpte konsernet Hurtigrutens eierandel i TIRB på 71.3 % via datterselskapet Boreal Transport Nord, og ble med det majoritetseier i TIRB, som blant annet eide busselskapene Cominor (100 %) og Senja Rutebil (49,3 %).

I juni 2016 begynte konsernet en omstrukturering fra å ha regionale datterselskaper til å ha driftsformbaserte datterselskaper, i tillegg til at man forenkler Boreal Transport til kun Boreal. Morselskapet forenklet navnet til bare Boreal Norge AS. TIRB og datterselskapet Cominor ble fusjonert med Boreal Transport Sør, som endret navn til Boreal Buss AS, og overtok gjennom fisjonering all ikke-kommersiell busstrafikk i konsernet. Samtidig ble all kommersiell busstrafikk fisjonert over i Boreal Travel. Boreal Bane AS (tidligere Boreal Transport Midt-Norge) ble igjen et rendyrket driftsselskap for Gråkallbanen, mens Boreal Sjø AS (tidligere Boreal Transport Nord) ble et rendyrket rederi.

1. januar 2017 startet Boreal Buss anbudskjøring med 35 busser i kommunene Aukra, Eide, Fræna og Midsund i Møre og Romsdal på oppdrag for Fram.

Høsten 2017 overtok Boreal resten av aksjene i Senja Rutebil, som i starten av 2018 ble fusjonert inn i Boreal Travel.

Historisk konsernstruktur 

Nordic Bus / Connex Øst / Connex Buss (1998–2005)
Konsernets første selskap i Norge var Nordic Bus AS som ble startet i 1998, før den norske delen av konsernet ble opprettet. Selskapet hadde hovedkontor i Sande i Vestfold, der man fra januar 1999 startet sitt første bussanbud. Bussene var merket med firmanavnet Linjebuss, som var navnet søsterselskapene i de andre nordiske landene brukte på den tiden. I starten av 2001 endret selskapet navn til Connex Øst AS, og startet 1. juli samme år anbudstrafikk på Nesodden og i Nittedal for Stor-Oslo Lokaltrafikk (SL). I starten av 2002 endret selskapet igjen navn til Connex Buss AS, mens administrasjonen ble samlokalisert med konsernets hovedkontor i Stavanger. 1. juli 2003 startet selskapet anbud i Lommedalen for SL. Høsten 2005 ble selskapet fusjonert inn i Finnmark Fylkesrederi og Ruteselskap, og ble en stund etter det omtalt som FFR avdeling Østlandet.

Connex Vest / Veolia Transport Sør / Boreal Transport Sør (2003–2016)
Connex Vest AS med hovedkontor i Stavanger ble til 1. januar 2003 da selskapene Sokndal Bilruter og SOT Trafikk ble slått sammen. Våren 2006 endret selskapet navn til Veolia Transport Sør AS (VTS). I forbindelse med en omorganisering i konsernet våren 2007 ble Østerhus Buss innfusjonert, mens Nordtrafikk Buss' avdeling i Trysil og FFR avdeling Østlandet ble overført til selskapet. 6. mai 2011 endret selskapet navn til Boreal Transport Sør AS.

I mars 2007 tildelte Kolumbus anbudskontrakten for alle de fylkeskommunale bussrutene i Sør-Rogaland til Veolia Transport Sør. Kjøringen startet 1. januar 2008 og ble avsluttet 30. juni 2016, med Norgesbuss og Nettbuss som nye operatører fra 1. juli.

Veolia Transport Nord / Boreal Transport Nord (2007–2016)
Veolia Transport Nord AS (VTN) med hovedkontor i Hammerfest ble til våren 2007 da selskapene Finnmark Fylkesrederi og Ruteselskap og Helgelandske ble slått sammen. Også all aktiviteten i Nordtrafikk Buss og Nordtrafikk Maritim ble overført til selskapet, mens de to nevnte selskapene fortsatte å eksistere som eiendomsselskaper fram til de ble endelig innfusjonert høsten 2011. Aktivitetene på Østlandet ble overført til VTS i forbindelse med omorganiseringen i 2007. 6. mai 2011 endret selskapet navn til Boreal Transport Nord AS.

15. desember 2014 ble anbud for alle ruter med store busser i Finnmark utlyst. Ved tilbudsfristens utløp 5. mars 2015 var det kun Boreal Transport Nord som hadde levert tilbud, og fikk derfor beholde all trafikken i fylket. Kontraktsperioden gjelder fra 1. januar 2016 og fram til 31. desember 2022 (sju år), med mulighet for opp til tre års forlengelse.

Boreal Transport Midt-Norge (2012–2016)
Høsten 2012 ble det tidligere driftsselskapet for Gråkallbanen i Trondheim gjort om til et regionalt selskap for også å drive med buss under navnet Boreal Transport Midt-Norge AS. Anledningen var oppstart av anbud for AtB i Sør-Trøndelag sommeren 2013.

Referanser

Eksterne lenker